Ni xi kama nkꞌie nga tíbankíi̱n a̱nte má ma ñjakú xu̱ta̱ nga nchja̱ko̱ Nti̱a̱ná,
kisatéjii̱n nku ta̱kjín musu̱ xi tíjñajihi̱n ntjo̱ xi maha̱ basejin ni xi ꞌma tíjña.
Tsꞌín ngana̱ ṉkjún to̱on já nti̱a̱ha̱ nga bꞌéjña chji ni xi basejin.
Bꞌi̱ kitsúni̱ nkꞌie nga kitsjennkíni̱ ko̱ kikjintáya tje̱nnkini̱:
—Kui jmii̱ xi tsꞌínxátꞌaha̱ Nti̱a̱ná xi tíjña nkꞌa ján.
Tíbakú ni̱yánu̱u xi nkú tsꞌín kꞌu̱a̱nkihinu.
Nkjin ni̱stjin tu̱ nku bꞌa̱há kitsꞌín.
Tu̱ chahán kama stihi̱ Pablo̱,
kitsꞌínkꞌótjiya ko̱ bꞌa̱ kitsúhu̱ nda̱ninda xi tíjñajihi̱n ta̱kjíu̱n:
—Ngajoho̱ Jesucristo̱ bꞌa̱ tíxihin nga ti̱tjujihi̱n ta̱kjíu̱n.
Ta̱ kuihi chu̱bo̱ tsitjujíhi̱n ta̱kjíu̱n nda̱nindoo̱.
Nkꞌie nga kikie já nti̱a̱ha̱ ta̱kjíu̱n nga najmi ta̱ ka̱ma tsꞌi̱ín ngana̱ha to̱on,
jakjꞌánijé Pablo̱ ko̱ Sila̱.
Ngjiko̱ kju̱a̱ꞌyún a̱jin na̱nti̱o̱.
Nginku̱n já tjíxóo̱ i̱ncha ngjiko̱.
Nkꞌie nga i̱ncha tsichuko̱ jóo̱ nginku̱n já jue,
bꞌi̱ i̱ncha kitsú:
—Já xi ntje̱ judio̱ tje̱he̱n ra̱ jái̱.
Xu̱ta̱ná tíi̱ncha tsꞌínndyjajihi̱n.
Ni xi najmi ma ñá nꞌekjáíhi̱ín ko̱ ta̱ ndaha najmi ma nꞌeé tíi̱ncha bakúya,
a̱tꞌaha̱ já Roma̱há ñá.
A̱sꞌa̱i ko̱ xu̱ta̱ nkjiu̱n ngji kontra̱ha̱ Pablo̱ ko̱ Sila̱.
Bꞌa̱ i̱ncha kitsú já jue nga nꞌe̱sje najyun ndjuhu̱ jóo̱ ko̱ nga yá sꞌe̱he̱ ra̱.
A̱skahan nga ja kingjáha̱ nkjin ni̱yá,
kitsꞌínkjasꞌen nu̱ba̱yóo̱ ko̱ bꞌa̱ kitsúhu̱ nda̱ xi basehe̱ nu̱ba̱yóo̱ nga ꞌyún kúnnta jóo̱.
Nkꞌie nga bꞌa̱ kikꞌihi̱n ndo̱,
ngjiko̱ jóo̱.
Kitsꞌínkjasꞌen má nga ꞌyún ndjáha̱ nu̱ba̱yóo̱ ko̱ yꞌékjꞌáꞌyún tsjantsjan sjai jóo̱.
Tu̱nga nkú ra̱ ma nga masen ni̱stje̱n,
Pablo̱ ko̱ Sila̱ tíi̱ncha nchja̱ko̱ Nti̱a̱ná ko̱ tíi̱ncha sehe̱ Nti̱a̱ná.
Já nu̱ba̱yá xingisoo̱ tíi̱ncha basínñju nga bꞌa̱ tíi̱ncha tsꞌín.
Tu̱ nkuhú chón xi tu̱ xí ꞌyúhún kama.
Xí yꞌétsujneyáha santaha má tjíyanji nu̱ba̱yóo̱.
Tje̱nꞌyún tsixꞌahá ngayjee̱ a̱nkju̱a̱ nu̱ba̱yóo̱ ko̱ tsixuntu ngayjee̱ nꞌúki̱cha̱ xi tjíntukjꞌáha̱ já nu̱ba̱yóo̱.
Nkꞌie nga jꞌáha̱ nda̱ xi basehe̱ nu̱ba̱yóo̱ ko̱ kikie nga tje̱n ti̱xa̱ a̱nkju̱a̱ nu̱ba̱yóo̱,
a̱sꞌa̱i tsꞌasje ki̱cha̱ha̱ xi má nga mjehe̱ tsꞌi̱ínkꞌien yjoho̱.
A̱tꞌaha̱ bꞌa̱ kitsú nga kitsꞌínnkjinkꞌun nkꞌie nga ja kabitju já nu̱ba̱yóo̱.
Tu̱nga bꞌi̱hí kitsú Pablo̱ nga kikjintáya:
—Najmi tu̱ nꞌeꞌuihi̱n yjohi̱.
Tintsu̱ba̱ tente níi̱ e̱i̱.
A̱sꞌa̱i tsanki ndꞌí ndo̱ ko̱ ki̱tsa̱ jasꞌen a̱yoo̱.
I̱xí tíbꞌatsé nkjúhún nga tsasinkúnchꞌintꞌaha̱ Pablo̱ ko̱ Sila̱.
Kikꞌonsje ko̱ bꞌi̱ kitsúhu̱:
—Jun já nti̱a̱,
¿mí ni xi tjíhin nga tsꞌian tu̱ xi kꞌu̱a̱nkihina?
Bꞌi̱ i̱ncha kitsú jóo̱:
—Nꞌe̱ sꞌejin Nda̱ Nti̱a̱ná Jesucristo̱.
Bꞌa̱ tsꞌín kꞌu̱a̱nkihini ji ko̱ xu̱ta̱ xi tjíntu niꞌyahi̱.
Yꞌéni̱jmíhi̱ éhe̱n Nti̱a̱ná ndo̱ ko̱ ngayjee̱ xu̱ta̱ xi tjíntu niꞌyaha̱.
Ta̱ kuihi chu̱bo̱ nga jyuu̱n tsanéjnu ndo̱ má uhu̱n Pablo̱ ko̱ Sila̱.
Ko̱ kisaténtá ndo̱ ko̱ ngayjee̱ xu̱ta̱ xi tjíntu niꞌyaha̱.
Ngjiko̱ niꞌyaha̱ ko̱ kitsꞌínkjen ko̱ tsjo kikꞌientuhu̱ ngayjee̱ nga kisꞌejihi̱n Nti̱a̱ná.
Nkꞌie nga ja kama see̱n,
kitsꞌínkji já jue já xi bꞌa̱ ku̱i̱tsu̱hu̱ nda̱ xi basehe̱ nu̱ba̱yóo̱ nga tsꞌi̱ín nda̱íhi̱ Pablo̱ ko̱ Sila̱.
Kitsúyaha̱ ndo̱ Pablo̱ én xi jꞌaikꞌíhi̱n nga bꞌi̱ kitsúhu̱:
—Ja kuatsꞌín nibá én já jue nga kꞌuasjéꞌanu̱u.
Kui nga ti̱tjusje̱henu ndꞌa̱i̱ ko̱ kasꞌenu̱u kju̱a̱jyu nga nꞌo̱o ni̱yá.
Tu̱nga bꞌa̱há kitsú Pablo̱ nga kinchja̱ko̱ já xi kitsꞌín nibá já jue:
—Ta̱ Roma̱ ní tje̱he̱nni̱.
¿Nkú tsꞌín nga kisꞌehe̱ni̱ nginku̱n xu̱ta̱ nga ndaha najmi títjun kinꞌeko̱kju̱a̱ni̱,
a̱sꞌa̱i kinꞌekjasꞌenni̱ nu̱ba̱yá?
¿Á ndꞌa̱i̱ mjehe̱ ra̱ kꞌo̱nsje ꞌmaha̱ni̱?
¡Najmi ka̱ma ni xi tíi̱ncha tsu!
Kui ní kanibákꞌosjeni̱.
Kikꞌóya ngáha jóo̱ ko̱ jꞌai tsúyaha̱ já jue ni xi kitsú Pablo̱.
A̱sꞌa̱i i̱ncha kitsankjún já jue nkꞌie nga i̱ncha kintꞌé nga já Roma̱ niu̱.
Kui nga i̱ncha jꞌainkihi̱ ra̱ kju̱a̱nꞌendyjatꞌa.
Kikꞌonsje ko̱ tsankihi̱ nga i̱ncha ku̱i̱tjujin na̱nti̱o̱.
Nkꞌie nga ja tsitjuꞌa Pablo̱ ko̱ Sila̱ nu̱ba̱yóo̱,
ngji niꞌyaha̱ Lidi̱a̱.
A̱skahan nga ja kamaha̱ nga kikie já ntsꞌeé ko̱ kitsjáha̱ ngaꞌyúhu̱n,
i̱ncha ngji ngáha.